  Анжелика Тихонова корреспондент 18-тӥ толсуре Дэбесысь ёрос лыдӟетъюртын арлы быдэ сётъяськись Степан Широбоков нимо «Дэбес уӵы» литература премилэсь лауреатъёссэ пусйизы. Со сярысь ивортодэтъя «Удмуртия» агентстволэн корреспондентэзлы Дэбесысь ёрос лыдӟетъюртысь шаертодонъя ёзэтэн кивалтӥсь Екатерина Лекомцева вераз. Премиез ёросын кыкетӥ арзэ сётӥзы ни. Туэ вожвылъяськонэ 23 адями пыриськиз, со пӧлысь 11-ез – нылпиос 18 но солэсь трос аресъемъёс пӧлын премиез Светлана Федуловалы сётӥзы. Сое вордӥськем палъёсысьтыз инкуазез ӟуч но удмурт кылын кылбуръёс но проза пыр возьматэмез понна пусйизы. Сценкаосыз, пьесаосыз но вань солэн. «Кенешын» но со печатлаське, «Байгурезь» газетамы но ёросын, «Удмурт дуннеын» но. <…> Фотографировать но со каре, чорыганы но яратэ, гожъяське туж чебер. «Элькуновидениын» вормем Артемий Гавриловлы «Мон удмурт» кырӟанэз но со гожтӥз Екатерина Лекомцева, Дэбесысь ёрос лыдӟетъюртысь шаертодонъя ёзэтлэн кивалтӥсез «Дэбес уӵы» литература премилэн лауреатэз Светлана Федулова Фото: Ангелина Лекомцева © 8-17 аресъемъёс пӧлын премиез Тыловайысь школаын 11-тӥ классын дышетскисьлы Елизавета Юферевалы сётӥзы. Екатерина Лекомцевалэн верамезъя, Елизавета кылем арын но премия понна вожвылъяськонэ кылбуръёсыныз пыриськиз вал, но вормисе ӧз поты. Туэ нош удалтӥз. Нылашез «Мои прадеды – участники Великой Отечественной войны 1941- 1945 г.г.» но «Вклад земского врача в развитие сельской медицины» эскерон ужъёсыз понна пусйизы. Ужрадэ лыктэмъёсты Степан Широбоковлэн кылбуръёсызъя гожтэм кырӟанъёсын «Ӟардон» калык ансамбле ветлӥсьёс шулдыртӥзы.  Тодэ вайытом, кылем арын «Дэбес уӵы» премиез Тамара Комарова но Юлия Бывальцева басьтӥзы. Тегъёс: Мерлык Дэбес Литература Удмуртия премия  